’n Uiteenlopende en kragtige versameling werktuie vir grondbewerking was op die afgelope Nampo-Oesdag te sien — van kombinasieploeë tot ’n werktuig met vertikale skottels wat grondverdigting beperk. Die pryse sluit BTW in en kan in party gevalle benaderd wees.
’n Werktuig vir vertikale grondbewerking, die Amerikaanse Great Plains Turbo-Max wat deur Agri Africa bemark word, woel die grond los met skottels wat vertikaal geposisioneer is en nie skuins, soos meeste skottelwerktuie, nie. Dit beperk grondverdigting en sny deur die oesreste wat dan bo-op die grond behoue bly. Die werktuig het twee stelle skottels voor, gevolg deur ’n tandroller en ’n gewone roller. Dit het turbosaadkaste wat ook vir die afwisselende toediening van kunsmis gebruik kan word. Prys: R2,07 miljoen. Navrae: Agri Africa, tel. 086 111 3692.
Agrisem se kombinasieploeg word as ’n gronddeurlugter beskryf wat nie die bogrond versteur nie. Dit is veral geskik vir minimumbewerking en om ’n land met weiding te deurlug. Die verskillende modelle het balke van 4-8 meter. Dit het nie ’n vaste prys nie, want dit word deur die boer se keuses – soos tandlengte – bepaal. Navrae: Mnr. Christo Bamberger, sel 083 627 0228.
Northmec Implemente se Machio Gaspardo Draqula-kombinasiewerktuig uit Italië doen ’n deeglike skottelbewerking deur die oesreste op die grond te sny en die grond om te keer. Die skottels werk teen verskillende hoeke ter wille van groter doeltreffendheid. In die middel van die werktuig is tande wat die grond breek en agter is ’n roller wat die saadbedding gelyk maak. Dit werk 4,3 meter wyd en benodig ’n trekker van sowat 260 kW. Prys: R1,495 miljoen. Navrae: Mnr. Shaun van Jaarsveld, sel 084 588 0308.
’n Verskeidenheid toerusting uit die Tjeggiese Republiek vir bewaringsboerdery vir saaiboere is deur Bednar Farm Machinery vertoon, ’n onderneming van Frankfort in die Vrystaat wat in werktuie vir grondvoorbereiding spesialiseer. Op die foto is die Bednar Swifter-skottelwerktuig wat 8 m wyd werk en twee rye skottels het. Agter is rollers vir dieptebeheer. Die werktuig word deur ’n trekker van sowat 250 kW getrek. Prys: R1 184 500. Navrae: Mnr. Frikkie Hefer, sel 060 976 2200.